স্পোর্টস রিপোর্টার : ‘চল যাই এক সাথে আজ ঘরের বাহিরে, খেলার মাঠে খেলব সবাই নুতন জোয়ারে’-এই থিম সংয়ে বাংলাদেশ যুব গেমসের আনুষ্ঠানিক যাত্রা শুরু হয়েছে। কুর্মিটোলা গলফ ক্লাব মিলনায়তনে গতকাল সন্ধায় বর্ণাঢ্য লোগো এবং মাসকট উন্মোচনের মধ্য দিয়ে বাংলাদেশ যুব গেমস-২০১৮’র উত্তাপ ছড়িয়ে দিয়েছে বাংলাদেশ অলিম্পিক এসোসিয়েশন (বিওএ)। বাংলাদেশ অলিম্পিক এসোসিয়েশনের সভাপতি, বাংলাদেশ সেনাবাহিনী প্রধান এবং যুব গেমসের প্রধান নির্বাহী জেনারেল আবু বেলাল মোহাম্মদ শফিউল হক, এসবিপি,এনডিসি,পিএসসি স্বাগত বক্তব্য রাখেন। অনুষ্ঠানে প্রধান অতিথি হিসেবে অর্থমন্ত্রী এবং বাংলাদেশ যুব গেমসের সাংগঠনিক কমিটির চেয়ারম্যান আবুল মাল আব্দুল মুুহিত বাটন টিপে আনুষ্ঠানিকভাবে লোগো উন্মোচন করেন। এ সময়ে মঞ্চে উপস্থিত ছিলেন তথ্যমন্ত্রী হাসানুল হক ইনু, সংস্কৃতি মন্ত্রী আসাদুজ্জামান নূর, যুব ও ক্রীড়া প্রতিমন্ত্রী বীরেন শিকদার, যুবও ক্রীড়া বিষয়ক সংসদীয় স্থায়ী কমিটির সভাপতি জাহিদ আহসান রাসেল, মন্ত্রী পরিষদ সচিব মোহাম্মদ শফিউল আলম, বাংলাদেশ অলিম্পিক এসোসিয়েশনের সভাপতি জেনারেল আবু বেলাল মোহাম্মদ শফিউল হক এসবিপি,এনডিসি,পিএসসি এবং বাংলাদেশ অলিম্পিক এসোসিয়েশনের মহাসচিব সৈয়দ শাহেদ রেজা। কুর্মিটোলা গলফ ক্লাবের মিলনায়তনে গতকাল সন্ধায় ক্রীড়াবিদ ও ক্রীড়া সংগঠকদের মিলনমেলায় ৪৫ মিনিট ব্যাপী লোগো এবং মাস্কট উন্মোচন অনুষ্ঠানের শুরুতে ছিল লেজার শো। এই অনুষ্ঠানে অডিও ভিজ্যুয়াল প্রদর্শনীর মাধ্যমে বাংলাদেশ অলিম্পিক এসোসিয়েশনের বিবর্তন ও পথচলার উপর একটি তথ্য চিত্র তুলে ধরা হয়। পারফরমারদের পারফরমেন্সে ৮টি বিভাগের স্থানীয় কৃস্টিও ঐতিহ্য ফুটিয়ে তোলা হয়। প্রতিযোগিতার মাধ্যমে সারা দেশ থেকে প্রতিভাবান ক্রীড়াবিদ খুঁজে বের করে ভবিষ্যতের জাতীয় যুব দল গঠনের লক্ষ্যে প্রথমবারের মতো বাংলাদেশ যুব গেমস আয়োজনের উদ্যোগ নিয়েছে বিওএ। আগামী ১৮ ডিসেম্বর একযোগে ৬৪ টি জেলায় উদ্বোধন হবে ৭দিন ব্যাপী জেলা পর্যায়ের বাংলাদেশ যুব গেমস। দেশের সব ক’টি বিভাগে একযোগে ১০ দিন ব্যাপী বিভাগীয় পর্যায়ের বাংলাদেশ যুব গেমস শুরু হবে ৬ জানুয়ারি থেকে।২০১৮ সালের মার্চে জাতীয় পর্যায়ের চূড়ান্ত প্রতিযোগিতা অনুষ্ঠিত হবে।